Musiekmeester se ‘1ste en enigste’ tjello gesteel | Netwerk24
Deur Cheréne Pienaar 16 September 2019 18:06
Dis nie ’n hond of kind nie, maar ná 51 jaar se spel daarop is dit nogtans hartverskeurend om sy tjello weens diefstal te verloor.
Netwerk24Foto: Daphney Teffo
So beskryf Magdel Louw die verlies van Frederick Fourie, haar pa en gewese rektor aan die Universiteit van die Vrystaat (UV), se Italiaans vervaardigde Enzo Lassi.
Dié instrument, wat in 1960 vervaardig is, het Saterdagaand voete gekry nadat die Vrystaatse Simfonieorkes (FSSO) in die Odeion-teater op die UV se kampus opgetree het.
Fourie, voorsitter van die orkes, sê daar is niemand in sy lewe met wie hy “ ’n langer pad gestap het nie”.
Hy het die tjello reeds gehad toe hy 45 jaar gelede een van die stigters van die orkes was.
“Ek het dit in 1968 gekry toe ek in st. 8 in Grey-kollege was. Dit was my eerste en enigste tjello wat ek gehad het. Ek ken hom langer as my vrou.”
Fourie was Saterdagaand die gasheer vir ’n onthaal ná die konsert en het sy tjello agter die verhoog gelos waar al die musikante gewoonlik hul instrumente uit- en inpak.
“Dit was net weg. Daar was nie ’n inbraak of iets nie. Ons kry dit net nêrens in die hele gebou nie.”
Hy sê die teaterbestuurder het dit in ’n stadium daar sien lê.
“Ek moes dit nie daar gelos het nie, maar nou ja.”
Fourie het die naweek ’n pamflet gemaak wat die unieke kenmerke van die instrument uitwys, soos waar dit in die verlede met swart veselglas en gaas herstel is.
Hy het Maandag by pandjieswinkels en talle Cash Crusaders-winkels aangegaan in die hoop dat die dief dit daar sou verpand.
“Hy kon dit selfs by ’n skool probeer verkoop het, ’n mens weet nooit.”
* Enigiemand met inligting oor die gesteelde tjello kan die FSSO-kantoor by 051 401 2342 of die UV-veiligheidsdiens by 051 401 2911 skakel.
Die pamflet wat Fourie gemaak het in die hoop dat iemand sy tjello sal opspoor.
Tjellis Martens en KFO pak moeilike werk